流民歎
作者：黄庭堅
朝代：宋

paragraphs: 朔方頻年無好雨，五種不入虛春秋。
邇來后土中夜震，有似巨鼇復戴三山遊。
傾牆摧棟壓老弱，冤聲未定隨洪流。
地文劃劙水觱沸，十戶八九生魚頭。
稍聞澶淵渡河日數萬，河北不知虛幾州。
纍纍襁負襄葉間，問舍無所耕無牛。
初來猶自得曠土，嗟爾後至將何怙。
刺史守令真分憂，明詔哀痛如父母。
廟堂已用伊呂徒，何時眼前見安堵。
疏遠之謀未易陳，市上三言或成虎。
禍災流行固無時，堯湯水旱人不知。
桓侯之疾初無證，扁鵲入秦始治病。
投膠盈掬俟河清，一簞豈能續民命。
雖然猶願及此春，略講周公十二政。
風生羣口方出奇，老生常談幸聽之。